El pàrquing públic de l'entorn del Palau de Justícia de Gandia estarà acabat en abril amb una inversió de 325.000 euros
11 març 2025

## El pàrquing públic de l'entorn del Palau de Justícia de Gandia estarà acabat en abril amb una inversió de 325.000 euros11 març 2025Última actualització: 27 juny 2025

![](../gestion/img/019211e0ce2fc01de8c9769d92b68712cb1bbd5ff741789fec82fcdd45307f3d.jpg)  
  

L'alcalde de Gandia, **José Manuel Prieto**, acompanyat per la coordinadora General d'Urbanisme, **Maite Alonso**, i el president de la Junta de Districte de Santa Anna, **Salvador Gregori**, han visitat aquest matí les obres del nou pàrquing públic que l’ajuntament està construint en l’entorn del nou Palau de Justícia.

Aquesta nova zona d'estacionament suma 185 noves places a les 40 ja existents i està situada entre el Camí de Baix i el carrer del Mondúver. Els treballs, amb un pressupost de 325.000 euros, van començar al gener i avancen a bon ritme segons han informat els responsables de l'empresa constructora. Dins de la zona d'aparcament també s'habilitaran els carrils de circulació necessaris; es crearan zones verdes i s'instal·larà enllumenat públic. Com a novetat, el formigó serà permeable, de manera que l'aigua de pluja es filtrarà a les zones verdes de l'entorn, la qual cosa permetrà economitzar els recursos hídrics. Està previst que les obres finalitzen a mitjans d’abril.

Després de la visita, Prieto ha destacat que els treballs van més enllà de la pròpia zona d'estacionament, ja que també contemplen la millora de la connexió de l'avinguda de València amb el barri de Santa Anna perquè s'integrarà l'últim tram del Camí de Baix dins de la nova zona d'estacionament i es crearà un nou vial de connexió amb el carrer Mondúver.

“_Aquesta actuació ajudarà a dinamitzar els barris de Santa Anna i la República Argentina, completant la transformació urbana de la ciutat, alhora que es millora el servei que presta l'administració de Justícia, tant als professionals com a la ciutadania_”, ha afirmat Prieto, qui ha incidit que l'obertura del vial ha sigut “pensada integralment” i que s’emmarca en el Pla Parcial que s'està desenvolupant des de Santa Anna fins a la carretera de València.  
“_Millorem les connexions, possibilitem l’ampliació dels negocis existents a la zona i augmentem les places d'estacionament respecte a les que teníem disponibles en l’antic jutjat”_, ha afirmat.

  
**Palau de Justícia**  
Sobre el Palau de Justícia, l'alcalde ha recordat que ja està finalitzat i que en aquestes setmanes s'està duent a terme el trasllat des dels antics jutjats. S’espera que aquest procés estiga completat el 25 de març.

La inversió per posar en marxa aquesta infraestructura, 21,6 milions d'euros, ha sigut la més gran en matèria judicial en la història de la ciutat. Es tracta d'un edifici que es va projectar amb el govern del Botànic i que s’inclou dins dels projectes que estan ajudant a la gran transformació de la ciutat.  
La instal·lació comptarà amb cinc jutjats de primera instància i tindrà espai per a un més, així com tres jutjats d'instrucció amb espai per afegir-ne un altre quan siga necessari. A més, comptarà amb un jutjat de violència sobre la dona i un jutjat de guàrdia, sales de vistes, etc.

  
**Habitatges públics a Santa Anna**  
Sobre l'estat de les dues promocions d'habitatge públic dependents de la Generalitat Valenciana que s'han projectat a la zona, l'alcalde ha informat que demà el regidor delegat d’Habitatge, Salvador Gregori, es reunirà amb la Generalitat per intentar desbloquejar aquestes dues promocions.  
_“N'hi ha una que depén directament de la licitació de la Generalitat i una altra que està condicionada a la concessió d'una línia de crèdit ICO"_, ha recordat l'alcalde.  
_“És estratègic comptar amb habitatges a tots els barris. El Pla Habitatge és per a nosaltres una prioritat i estem treballant per poder oferir habitatges de lloguer o en règim de venda”. “La nostra aposta estratègica passa perquè hi haja més habitatge públic. Tenim sòl disponible, hem anticipat les llicències de construcció i estem esperant que l'administració autonòmica resolga el que és de la seua competència”_, ha conclòs.

[Twittear](https://twitter.com/share)